Poul Qvist Jørgensen (S), 2004-04-14:
Jeg vil starte med at erklære mig meget enig i De Radikales forslag og også benytte lejligheden til at gratulere med det tilsagn, der allerede er kommet fra ministerens og også fra Venstres side om en opfølgning.
Det giver jo så også anledning til at undlade at stå og fremføre alle argumenterne.
De er faktisk allerede fremført.
Men jeg vil da godt nævne, at vi er tilfredse med, at det ser ud til, at loven fra 1995, lov nr. 436, nu kommer til at få effekt, i hvert fald kommer den til serviceeftersyn, og vi er også tilfredse med, at vi har været med i de andre tiltag, som man nu vil have handlingsplanen for.
Vi er meget enige i, at en afståelse fra at begynde at ryge er det bedste middel mod at blive ryger, og at en bevidsthed om at undgå at færdes i røgfyldte miljøer er det bedste middel mod at blive passiv ryger.
Vi noterer også, at der er en klar tendens hen imod, at stadig færre unge begynder en rygertilværelse, og også en klar tendens blandt børn og unge til ikke at opholde sig i røgfyldte lokaler.
Spørgsmålet er jo for så vidt, om udviklingen går hurtigt nok, og om vi kan gøre mere.
Hvis vi vil gøre mere, må vi jo kigge rundt i verden, også i de skandinaviske lande.
Vi må spørge os selv og De Radikale i forbindelse med forslaget her: Hvor langt er det, man vil gå?
Hvor radikalt vil man gå til værks, kunne man spørge. Og det må vi jo se på under udvalgsarbejdet.
Men jeg vil godt gøre opmærksom på, at jeg synes, at vi har et problem omkring definitionen på at være passiv ryger i det offentlige rum.
Hvor langt væk skal man, havde jeg nær sagt.
Hvor stort skal rummet være, før man ikke er i en situation som passiv ryger?
Mange af de konkrete forslag, som De Radikale peger på i forslaget, er vi selvfølgelig helt enige i.
Konkret forstår jeg meget vel, at man vil friholde indkøbscentre, posthuse, banker osv. for den passive rygning, fordi folk er der kortvarigt.
Jeg synes, det er et andet problem med hospitalerne, specielt for de patienter, der måske ikke kan bevæge sig hen til et eventuelt etableret rygerum - for blot at nævne nogle af problemerne.
Derimod vil jeg godt sige til sidst, at jeg egentlig ikke forstår, at der ikke indtil nu er blevet gjort mere ud
af den anden og for mig at se også væsentlige del omkring rygestopaktiviteten - det er jo noget, vi har medvirket til at få diskuteret flere gange her under rygestopproblematikken - undervisningsproblematikken og priserne på disse antirygemidler.
Det har vi jo ved flere lejligheder bedt ministeren om at prøve på at kigge på, og det vil jeg gerne gentage ved den her lejlighed.
Jeg tror, at de rygeafvænningstilbud skal gøres meget målrettede.
Vi må se på, hvad det egentlig er, Vestsjælland har gjort af erfaringer.
Så sent som i går, tror jeg det var, blev der refereret, at de havde dobbelt så gode effekter som nogle andre amter, og det kunne da være helt interessant at se, hvad det er, der har gjort, at deres succes er større end andres.
Jeg tror på, at det handler om målrettethed, men lad os kigge på det.
Lad os i det hele tage se, om vi kan komme længere.
Vi hilser med tilfredshed, at ministeren vil lave sit serviceeftersyn,
og vi kunne måske slutte med at spørge, om ikke vi godt kunne se, hvad det er, ministeren har skrevet. Jeg erindrer ikke, at vi har set det, men hvis vi har fået det, så beklager jeg.
Vi vil gerne opfatte det som et supplement og en opbakning til, at vi nu vil gøre noget ved det, og at vi alle sammen er opmærksomme på, at vi kører i det rigtige spor.